ໂຄສະນາ ກ່ຽວກັບ ໂຣກມະເຮັງຜິວໜັງ ທີ່ມີຊື່ສຽງຂອງ ອອສເຕຣເລຍ ກັບຄືນມາສູ່ ຄື້ນກະຈາຍສຽງອີກຄັ້ງ
ບັນດາເຈົ້າໜ້າທີ່ສາທາລະນະສຸກ ໄດ້ກ່າວວ່າ ໂຣກມະເຮັງຜິວໜັງແມ່ນໂຣກມະເຮັງ ທີ່ມີທົ່ວໄປທີ່ສຸດຂອງ ອອສເຕຣເລຍ, ແລະ ມັນເກືອບວ່າ ຈະສາມາດປ້ອງກັນໄດ້ຢ່າງສິ້ນເຊີງ. 
ໃນວັນຄົບຮອບ 40 ປີຂອງການໂຄສະນາຕ້ານໂຣກມະເຮັງຜິວໜັງທີ່ມີ ຊື່ສຽງນັ້ນ, ການຄົ້ນຄວ້າໄດ້ເປີດເຜີຍວ່າ ຊາວໜຸ່ມ ອອສເຕຣເລຍ ຈຳນວນສູງກວ່າເກົ່າແມ່ນບໍ່ໄດ້ໃຊ້ສິ່ງປ້ອງກັນແສງແດດ ນັກຂ່າວວີໂອເອ ຟິລ ເມີເຊີ ມີລາຍງານຈາກນະຄອນ ຊິດນີ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ອອສເຕຣເລຍ ເປັນນຶ່ງໃນບັນດາປະເທດ ທີ່ມີອັດຕາການເປັນໂຣກມະເຮັງຜິວ ໜັງທີ່ສູງທີ່ສຸດໃນໂລກ ການໂຄສະນາໃຫ້ລະມັດລະວັງໃໝ່ ທີ່ມີມູນຄ່າຫຼາຍລ້ານໂດລາຫວັງທີ່ຈະເຮັດຊໍ້າຄວາມສຳ ເລັດຂອງການໂຄສະນາ “ສລິບ ສລັອບ ສແລັບ” ຂອງຕົ້ນຊຸມປີ 1980 ໂຄສະນາ ສລິບ ສລັອບ ສແລັບ “ແສງແດດກຳລັງສ່ອງລົງມາ, ແຮງຫຼາຍຈົນໄໝ້ເປັນສີຕັບໝູ, ແຕ່ໂຣກມະເຮັງແມ່ນບໍ່ຮ້ອນຫຼາຍ, ບໍ່, ມັນບໍ່ແມ່ນ ສະນັ້ນ, ຖ້າເຈົ້າແລ່ນ ຫຼື ເຮັດວຽກຢູ່ໃນແດດ, ເຈົ້າຊິໄໝ້ຄືໄສ້ກອກບໍ່? ເປັນໄປໄດ້ສູງວ່າເຈົ້າຈະບໍ່ໄໝ້ “ນົກນາງນວນຊື່ວ່າ ຊິດ” ເຊິ່ງແມ່ນສຽງໃນເພງໂຄສະນານັ້ນ, ໄດ້ຮຽກຮ້ອງໃຫ້ປະຊາຊົນ ອອສເຕຣເລຍ ປ້ອງກັນຕົນເອງຈາກແສງແດດ ດ້ວຍການໃສ່ເສື້ອ, ຄຣີມກັນແດດ ແລະ ໝວກ ມັນແມ່ນຂໍ້ຄວາມອັນຍາວນານທີ່ໄດ້ສອນຫຼາຍລຸ້ນຄົ້ນນັບຕັ້ງແຕ່ມັນໄດ້ຖືກສາຍເມື່ອ 40 ປີທີ່ຜ່ານມາ ແຕ່ລັດຖະບານເຊື່ອວ່າອັດຕາໂຣກມະເຮັງຜິວໜັງແມ່ນສູງໂພດ ໂຣກດັ່ງກ່າວໄດ້ສັງຫານປະຊາ ຊົນ ອອສເຕຣເລຍ ປະມານ 1,300 ຄົນໃນແຕ່ລະປີ ການຄົ້ນຄວ້າໄດ້ສະແດງໃຫ້ເຫັນວ່າ ຫຼາຍກວ່າ 1 ສ່ວນ 4 ຂອງປະຊາຊົນ ອອສເຕຣເລຍ ແມ່ນບໍ່ໄດ້ໃຊ້ການປ້ອງກັນໃດໆຈາກແສງອັລຕຣາ ໄວໂອເລັດ ຂອງຕາເວັນ ທ່ານນາງ ເຮເທີ ວອກເກີ, ຈາກມູນນິທິ, ສະພາໂຣກມະເຮັງ, ກ່າວວ່າ ພວກໄວລຸ້ນຕ້ອງຖືກເຕືອນ ກ່ຽວກັບ ອັນຕະລາຍຂອງຕາເວັນ ທ່ານນາງ ວອກເກີ ໄດ້ກ່າວວ່າ “ພວກເຮົາມີວຽກໃຫ້ເຮັດຢ່າງຫຼວງຫຼາຍ ໂດຍສະເພາະໃນໂຮງຮຽນມັດທະຍົມ ແລະ ກັບຜູ້ໃຫຍ່ໄວໜຸ່ມ ແຕ່ມັນໄດ້ເຮັດໃຫ້ມີກຳລັງໃຈຫຼາຍຂຶ້ນ, ເມື່ອຜູ້ໃຫຍ່ທີ່ມີອາຍຸສູງກວ່າ ແມ່ນໄດ້ໃຊ້ສິ່ງປ້ອງກັນແສງແດດຫຼາຍກວ່າເກົ່າ ສະນັ້ນ, ມັນເບິ່ງຄືວ່າຈະເປັນການຫຼຸດລົງໃນວົງຈອນຊີວິດ ແລະ ປະຊາຊົນໄດ້ກັບຄືນມາປ້ອງກັນຕົນເອງຈາກແສງຕາເວັນ, ເຊິ່ງແມ່ນສິ່ງທີ່ເປັນກຳລັງໃຈຫຼາຍແທ້ໆ ແຕ່ມີກຸ່ມອື່ນໆທີ່ຕ້ອງຖືກເຕືອນ ໂດຍສະເພາະແມ່ນຜູ້ຊາຍ ສະນັ້ນ, ໃນ ອອສເຕຣເລຍ ຜູ້ຊາຍຫຼາຍກວ່າແມ່ຍິງ ເຖິງສອງເທົ່າ ຈະຕາຍຍ້ອນເນື້ອງອກມະເຮັງ ແລະ ນັ້ນແມ່ນຊ່ອງຫວ່າງທີ່ໃຫຍ່ຫຼາຍ ” ຕອນນີ້, ອອສເຕຣເລຍ ແມ່ນໄດ້ເປີດຕົວໂຄສະນາໂຣກມະເຮັງຜິວໜັງແຫ່ງຊາດຄັ້ງທຳອິດໃນຮອບດົນກວ່ານຶ່ງທົດສະວັດ ຂໍ້ຄວາມຈາກເພງ ສລິບ ສລັອບ ສແລັບ ທີ່ມີຊື່ສຽງຂອງນົກນາງນວນທີ່ຊື່ວ່າ ຊິດ ນັ້ນແມ່ນໄດ້ຖືກປັບປຸງເພື່ອສະໜັບສະໜູນໃຫ້ປະຊາຊົນ ອອສເຕຣເລຍ ໄປຊອກຫາບ່ອນຮົ່ມ ແລະ ໃສ່ແວ່ນຕາກັນແດດ ບັນດາເຈົ້າໜ້າທີ່ສາທາລະນະສຸກໄດ້ກ່າວວ່າ ໂຣກມະເຮັງຜິວໜັງແມ່ນໂຣກມະເຮັງທີ່ມີທົ່ວໄປທີ່ ສຸດຂອງ ອອສເຕຣເລຍ, ແລະ ມັນເກືອບວ່າຈະສາມາດປ້ອງກັນໄດ້ຢ່າງສິ້ນເຊີງ ກອງທຶນຄົ້ນຄວ້າໂຣກມະເຮັງໂລກ ໄດ້ກ່າວວ່າ ອອສເຕຣເລຍ ມີອັດຕາການເປັນເນື້ອງອກມະເຮັງສູງທີ່ສຸດໃນໂລກ ຕິດຕາມດ້ວຍ ນິວ ຊີແລນ, ນໍເວ ແລະ ເດັນມາກ ເຂົາເຈົ້າຄາດວ່າປະຊາຊົນ ອອສເຕຣເລຍ 16,000 ຄົນຈະຖືກກວດພົບວ່າມີເນື້ອງອກມະເຮັງໃນປີນີ້, ອີງຕາມຕົວເລກຂອງລັດຖະບານ ສະພາໂຣກມະເຮັງ ອອສເຕຣເລຍ ໄດ້ຈັດລາຍຊື່ສາມຊະນິດຫຼັກ ຂອງໂຣກມະເຮັງຜິວໜັງຄື: ມະ ເຮັງແຊລຕົ້ນກຳເນີດ, ມະເຮັງເນື້ອເຫຍື່ອປົກຫຸ້ມອະໄວຍະວະ ແລະ ເນື້ອງອກໃນແຊລເມລານິນ ທີ່ພາໃຫ້ເປັນມະເຮັງຕາມຜິວໜັງ